Imtella' Ġunju 12, 2021 - Aġġornata 12 Ta' Ġunju, 2021 3:46pm Rapport: Antonia Micallef Ir-raġel li ġie arrestat sigħat wara li nstab raġel mejjet b'daqqiet ta' sikkina fil-Marsa, ammetta mal-pulizija meta dawn marru sabiex jarrestawh f'daru. Madankollu fil-Qorti llum huwa wieġeb li mhux ħati tal-akkużi kontrih. Amo Frank Kwaku ta' 25 sena mill-Ghana u residenti l-Marsa tressaq il-Qorti mixli bil-qtil ta' Isaac Kwabena Kyere, raġel ieħor mill-Ghana ta' 23 sena. Quddiem il-Maġistrat Rachel Montebello, Kwaku ġie akkużat ukoll li tard il-Ħamis filgħaxija fi Triq it-Tiġrija l-Marsa, żamm lill-vittma kontra l-volontà tiegħu u heddu bil-mewt kif ukoll li kien fil-pussess u ġarr arma mingħajr liċenzja tal-Kummissarju tal-Pulizija. Huwa kien akkużat ukoll li m'obdiex ordnijiet tal-pulizija u li kiser il-paċi pubblika. Il-prosekuzzjoni magħmula minn rappreżentanti mill-uffiċċju tal-Avukat Ġenerali u mill-pulizija, qalet li l-Ħamis għall-ħabta tal-10.30 ta' filgħaxija, il-pulizija rċevew rapport li fi Triq it-Tiġrija l-Marsa kien hemm argument bejn żewġt irġiel u meta marru fuq il-post sabu lill-vittma mal-art mitluf minn sensih f'għadira demm. Hu ġie ddikjarat mejjet fuq il-post. Immedjatament bdiet tfittxija għall-aggressur u kien għall-ħabta tas-siegħa u nofs tal-Ġimgħa filgħodu meta ġie lokalizzat f'dar fil-Marsa iżda Kwaku pprova jaħrab mill-arrest billi qabeż minn fuq diversi bjut. L-ispettur Kurt Zahra qal li meta ġie arrestat, Kwaku ammetta mal-pulizija li ta tliet daqqiet ta' sikkina lil sieħbu. Kompla jgħid li aktar tard meta kien qed jiġi interrogat mill-pulizija, Kwaku kkonferma l-ammissjoni tiegħu. Madankollu fil-Qorti, Kwaku wieġeb li mhux ħati tal-akkużi miġjuba kontrih. Kwaku b'karta tal-identità Taljana qal ukoll li jaħdem fl-industrija tal-kostruzzjoni. Il-Maġistrat Montebello laqgħet it-talba tal-prosekuzzjoni sabiex jiġu ffriżati l-assi tal-akkużat. Ma saritx talba għall-ħelsien mill-arrest/ Kwaku għalkemm baqa' jinżamm arrestat fil-faċilità korrettiva ta' Kordin.